CELEX: 22012D0314
Language: el
Date: 2012-05-16 00:00:00
Title: 2012/314/ΕΕ: Απόφαση αριθ. 1/2012 της Επιτροπής χερσαίων μεταφορών Κοινότητας/Ελβετίας, της 16ης Μαΐου 2012 , σχετικά με τη χορήγηση έκπτωσης στα τέλη κυκλοφορίας βαρέων φορτηγών οχημάτων βάσει των επιδόσεων σε οχήματα της κατηγορίας εκπομπής ρύπων EURO VI

19.6.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 158/24
            
         ΑΠΌΦΑΣΗ αριθ. 1/2012 ΤΗΣ ΕΠΙΤΡΟΠΉΣ ΧΕΡΣΑΊΩΝ ΜΕΤΑΦΟΡΏΝ ΚΟΙΝΌΤΗΤΑΣ/ΕΛΒΕΤΊΑΣ
   της 16ης Μαΐου 2012
   σχετικά με τη χορήγηση έκπτωσης στα τέλη κυκλοφορίας βαρέων φορτηγών οχημάτων βάσει των επιδόσεων σε οχήματα της κατηγορίας εκπομπής ρύπων EURO VI
   (2012/314/ΕΕ)
   Η ΕΠΙΤΡΟΠΗ ΧΕΡΣΑΙΩΝ ΜΕΤΑΦΟΡΩΝ,
   Έχοντας υπόψη τη συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις σιδηροδρομικές και οδικές μεταφορές εμπορευμάτων και επιβατών, και ιδίως το άρθρο 51 παράγραφος 2,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 40 της συμφωνίας, η Ελβετία έχει επιβάλει από την 1η Ιανουαρίου 2001 σύστημα είσπραξης τελών χωρίς διακρίσεις σε οχήματα για το κόστος που συνεπάγονται (τέλη κυκλοφορίας βαρέων φορτηγών οχημάτων βάσει των επιδόσεων).
            
         
               (2)
            
            
               Σύμφωνα με το άρθρο 44, τα συμβαλλόμενα μέρη επιδιώκουν να εισαγάγουν οικολογικά μέτρα με σκοπό να μειωθούν τα καυσαέρια και τα αιωρούμενα σωματίδια που εκπέμπονται από τα βαρέα φορτηγά οχήματα.
            
         
               (3)
            
            
               Σύμφωνα με το άρθρο 7 παράγραφος 5, κάθε συμβαλλόμενο μέρος δεσμεύεται να μην θέτει για τα οχήματα που έχουν λάβει έγκριση τύπου στο έδαφος του άλλου συμβαλλόμενου μέρους αυστηρότερους περιορισμούς από εκείνους που ισχύουν στο έδαφός του,
            
         ΑΠΟΦΑΣΙΖΕΙ:
   Άρθρο 1
   Χορηγείται προσωρινά έκπτωση 10 % σε σχέση με το επίπεδο κατηγορίας τελών σε οχήματα της κατηγορίας εκπομπών EURO VI.
   Άρθρο 2
   Η έκπτωση που αναφέρεται στο άρθρο 1 χορηγείται μόνο σε οχήματα που διαθέτουν καταχώριση στην άδεια κυκλοφορίας ή άλλη ισοδύναμη βεβαίωση των εθνικών αρχών που επιβεβαιώνει ότι το όχημα αντιστοιχεί στην κατηγορία εκπομπών του προτύπου EURO VI. Η βεβαίωση πρέπει να υπάρχει στο μηχανοκίνητο όχημα.
   Άρθρο 3
   Οι αρμόδιες ελβετικές αρχές διατηρούν το δικαίωμα να ελέγχουν την τήρηση των αντίστοιχων οριακών τιμών εκπομπής σε κάθε όχημα της κατηγορίας EURO VI, το οποίο επωφελείται από έκπτωση επί των τελών.
   Άρθρο 4
   Η Ελβετία διατηρεί το δικαίωμα να επανεξετάσει την κατάσταση σχετικά με την έκπτωση που αναφέρεται στο άρθρο 1 από το 2014 και μετά και στη συνέχεια να μειώσει ή να θέσει πέρας στην έκπτωση, κατά περίπτωση.
   Άρθρο 5
   Η παρούσα απόφαση αρχίζει να ισχύει την 1η Ιουλίου 2012.
   
      Βέρνη, 16 Μαΐου 2012.
      
         
            Ο Πρόεδρος
         
         Peter FÜGLISTALER
      
      
         
            Ο επικεφαλής της αντιπροσωπείας της Ευρωπαϊκής Ένωσης
         
         Φώτης ΚΑΡΑΜΗΤΣΟΣ